Motorfietsryer ernstig beseer ná val in DrakensbergeNetcare911 reageer op ‘n noodgeval in die Drakensberge. (Foto: Verskaf) ŉ Motorfietsryer is ernstig beseer toe hy van sy fiets geval het in die Okhahlamba-bergreeks, ŉ deel van die Drakensberge, in KwaZulu-Natal. Die 57-jarige man het vermoedelik beheer oor sy motorfiets verloor en teen ŉ steil berghang afgeval. Paramedici van Netcare911 het Saterdagoggend die man te hulp gesnel in dié afgeleë gedeelte van dié bergreeks. “Paramedici, lede van die Okhahlamba-beskermingsdiens, bewaarders van Ezemvelo-natuurlewe in KwaZulu-Natal en ŉ aantal motorfietsryers het byeengekom by die verste punt wat nog moontlik met voertuie bereik kan word. Die span het toe te voet met ŉ staproete langs die berg afgeklim,” het Shawn Herbst, woordvoerder van Netcare911, Sondag in ŉ verklaring gesê. Netcare911 reageer op ‘n noodgeval in die Drakensberge. (Foto: Verskaf) “Inligting dui daarop dat die motorfietsryer beheer oor sy fiets verloor het terwyl hy oor klipperige terrein gery het. Die uiteinde was dat die man ŉ hele ent ver teen die steil berghang afgeval het.” Die motorfietsryer is laatmiddag opgespoor in ŉ gebied wat nie met ŉ voertuig bereik kon word nie. Die man was ernstig beseer en is op die toneel behandel. “Weens die erns van sy beserings is ŉ Netcare-helikopterambulans onbied om die man na ŉ nabygeleë hospitaal te vervoer waar hy spesialisbehandeling kon ontvang,” het Herbst gesê.